ভারতে Sugar Daddy-র সংখ্যা আকাশছোঁয়া, এশিয়াকে ছাপিয়ে গেল ভারত

ওয়েব ডেস্ক: সম্পর্ক মানেই কি শুধুই প্রেম? না, তাতে লেনদেনেরও একটা বড়সড় ভূমিকা থাকে। কিন্তু প্রেমের বাজারে ভারত এবার নয়া নজির গড়ল। সিসিয়া স্ট্যাটস-এর সমীক্ষা বলছে, গোটা এশিয়ার (Asia) মধ্যে ভারতেই সুগার ড্যাডির (Suger Daddy) সংখ্যা সবচেয়ে বেশি! প্রেমে আবেগ তো থাকেই, তবে যখন প্রেমের খরচও কোনও একপ্রেমিক দায়িত্ব নিয়ে নেয়, তখনই তিনি সুগার ড্যাডি হয়ে ওঠেন। দামি উপহার, বিলাসবহুল জীবনযাপন আর আরামদায়ক রোম্যান্স— সব মিলিয়ে এই সম্পর্ক যেন প্রেমের হাই-ফাই সংস্করণ!

তবে এ কোনও আধুনিক ধারণা নয়, যুগ যুগ ধরেই লেনদেন নির্ভর সম্পর্কের চল রয়েছে। ইতিহাস বলছে, ১৬ শতকে গণিকারা ধনী পৃষ্ঠপোষকদের ‘ড্যাডি’ বলতেন। আর ১৯ শতকে অর্থ ও বিলাসিতাকে বলা হত ‘সুগার’। সেই দুই শব্দ জুড়েই জন্ম নিয়েছে ‘সুগার ড্যাডি’ শব্দবন্ধটি। বিশেষ করে ১৯২০-এর দশকে এটি জনপ্রিয় হতে শুরু করে। ব্রিটিশ সাহিত্যিক গিলবার্ট ফ্র্যাঙ্কাও-এর লেখাতেও এই শব্দের উল্লেখ রয়েছে। কিন্তু সত্যিকারের ব্র্যান্ডিং হয় ১৯৭৫ সালে, যখন ব্রিটিশ রক ব্যান্ড ফ্লিটউড ম্যাক গান বাঁধে ‘সুগার ড্যাডি’ নিয়ে।

আরও পড়ুন: শীতের জলখাবারে প্লেটে রাখুন এই খাবারগুলি, আর দেখুন ম্যাজিক

এবার আসা যাক রেকর্ডের দিকে। পরিসংখ্যান বলছে, ভারত এই তালিকায় এক নম্বরে! এখানে সুগার ড্যাডির সংখ্যা প্রায় ৩ লক্ষ ৩৮ হাজার। দ্বিতীয় স্থানে রয়েছে ইন্দোনেশিয়া, যেখানে মাত্র! ৬০ হাজার জন ধনী প্রেমিক আছেন। তৃতীয় স্থানে যুগ্মভাবে মালয়েশিয়া ও জাপান, যেখানে সংখ্যাটা ৩২ হাজারের একটু বেশি। এককালে প্রযুক্তির জন্য বিখ্যাত হংকং এখন সুগার ড্যাডি সংখ্যায় চতুর্থ, ২৮ হাজারের বেশি। পঞ্চম স্থানে রয়েছে তাইওয়ান, সেখানে প্রায় ২৭ হাজার জন ধনী প্রেমিক রয়েছেন।

এশিয়ার বাকি দেশগুলিও বেশ ভালো জায়গায় রয়েছে এই তালিকায়। ষষ্ঠ স্থানে রয়েছে ভিয়েতনাম, যেখানে ১২ হাজার সুগার ড্যাডি রয়েছেন। সপ্তম স্থানে দক্ষিণ কোরিয়া, যেখানে সংখ্যাটা ৮ হাজারের কিছু বেশি। অষ্টম স্থানে রয়েছে শ্রীলঙ্কা, সেখানে ৫ হাজার জন প্রেমে অর্থ ঢালছেন। নবম স্থানে রয়েছে কম্বোডিয়া, যেখানে সংখ্যা প্রায় ৩.৫ হাজার। তবে ভারতীয় বাবুদের দাপটের সামনে এরা যেন স্কুলের ছেলেপিলে মাত্র! প্রেমের বাজারে ভারত যে সত্যিই বিশ্বগুরু, তা এবার প্রমাণিত।